CELEX: 32016D2229
Language: da
Date: 2016-12-09 00:00:00
Title: Kommissionens gennemførelsesafgørelse (EU) 2016/2229 af 9. december 2016 om afslutning af den delvise interimsundersøgelse i henhold til artikel 11, stk. 3, i Europa-Parlamentets og Rådets forordning (EU) 2016/1036 af antidumpingforanstaltningerne vedrørende importen af natriumgluconat med oprindelse i Folkerepublikken Kina, begrænset til én kinesisk eksporterende producent, Shandong Kaison

10.12.2016   
            
            
               DA
            
            
               Den Europæiske Unions Tidende
            
            
               L 336/40
            
         KOMMISSIONENS GENNEMFØRELSESAFGØRELSE (EU) 2016/2229
   af 9. december 2016
   om afslutning af den delvise interimsundersøgelse i henhold til artikel 11, stk. 3, i Europa-Parlamentets og Rådets forordning (EU) 2016/1036 af antidumpingforanstaltningerne vedrørende importen af natriumgluconat med oprindelse i Folkerepublikken Kina, begrænset til én kinesisk eksporterende producent, Shandong Kaison
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 9, stk. 1, og
   ud fra følgende betragtninger:
   1.   SAGSFORLØB
   
   1.1.   Gældende foranstaltninger
   
   
               (1)
            
            
               Ved gennemførelsesforordning (EU) nr. 965/2010 (2) indførte Rådet en endelig antidumpingtold på importen af natriumgluconat i tør form med Customs Union and Statistics (CUS) nummer 0023277-9 og Chemical Abstracts Service (CAS) registreringsnummer 527-07-1, i øjeblikket henhørende under KN-kode ex 2918 16 00 (Taric-kode 2918160010) og med oprindelse i Folkerepublikken Kina.
            
         1.2.   Anmodning om fornyet undersøgelse
   
   
               (2)
            
            
               Kommissionen modtog en anmodning om en delvis interimsundersøgelse i henhold til artikel 11, stk. 3, i Rådets forordning (EF) nr. 1225/2009 (3), indgivet af Jungbunzlauer SA og Roquette Italia SpA (»ansøgerne«). Anmodningen var begrænset til at omfatte en undersøgelse af dumpingaspektet, for så vidt angår én eksporterende producent fra Folkerepublikken Kina (»Kina«), nemlig Shandong Kaison.
            
         1.3.   Indledning af en fornyet undersøgelse
   
   
               (3)
            
            
               Efter at have informeret medlemsstaterne fastslog Kommissionen, at anmodningen indeholdt tilstrækkelige umiddelbare beviser til at berettige indledningen af en delvis interimsundersøgelse, og offentliggjorde den 19. februar 2016 en indledningsmeddelelse (4) i Den Europæiske Unions Tidende om indledning af en delvis interimsundersøgelse i henhold til artikel 11, stk. 3, i forordning (EF) nr. 1225/2009 om beskyttelse mod dumpingimport fra lande, der ikke er medlemmer af Det Europæiske Fællesskab, begrænset til en undersøgelse af dumpingaspektet, for så vidt angår Shandong Kaison.
            
         2.   TILBAGETRÆKNING AF ANMODNINGEN OG AFSLUTNING AF PROCEDUREN
   
   
               (4)
            
            
               Ved brev af 22. september 2016 til Kommissionen trak ansøgerne deres anmodning om en undersøgelse tilbage.
            
         
               (5)
            
            
               I overensstemmelse med grundforordningens artikel 9, stk. 1, kan en procedure afsluttes, hvis anmodningen trækkes tilbage, medmindre en sådan afslutning ikke ville være i Unionens interesse.
            
         
               (6)
            
            
               Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse. Kommissionen er derfor af den opfattelse, at denne procedure bør afsluttes. De interesserede parter er blevet underrettet herom og har fået mulighed for at fremsætte bemærkninger. Der er imidlertid ikke indkommet nogen bemærkninger.
            
         
               (7)
            
            
               Kommissionen konkluderer derfor, at den delvise interimsundersøgelse vedrørende importen af natriumgluconat med oprindelse i Kina bør afsluttes.
            
         
               (8)
            
            
               Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 15, stk. 1 —
            
         VEDTAGET DENNE AFGØRELSE:
   Artikel 1
   Den delvise interimsundersøgelse af antidumpingforanstaltningerne vedrørende importen af natriumgluconat med oprindelse i Folkerepublikken Kina afsluttes hermed uden ændring af de gældende antidumpingforanstaltninger.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 9. december 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 30.6.2016, s. 21.
   
      (2)  Rådets gennemførelsesforordning (EU) nr. 965/2010 af 25. oktober 2010 om indførelse af en endelig antidumpingtold og endelig opkrævning af den midlertidige told på importen af natriumgluconat med oprindelse i Folkerepublikken Kina (EUT L 282 af 28.10.2010, s. 24).
   
      (3)  Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (EUT L 343 af 22.12.2009, s. 51). Denne forordning er blevet kodificeret ved grundforordningen.
   
      (4)  Meddelelse om indledning af en delvis interimsundersøgelse af antidumpingforanstaltningerne vedrørende importen af natriumgluconat med oprindelse i Folkerepublikken Kina, begrænset til en kinesisk eksporterende producent, Shandong Kaison (EUT C 64 af 19.2.2016, s. 4).